**TEM/503/03.01/2018**

**Raision Kuntakokeilun lausunto; luonnos hallituksen esitykseksi eduskunnalle julkisten työvoima- ja yrityspalveluiden väliaikaista järjestämistä koskevaksi lainsäädännöksi**

Asiakkaan palvelutarpeen arviointi olisi hyvä säilyttää viranomaistoimintana, koska olisi toivottavaa että palvelutarpeen arviointi säilyisi tasalaatuisena ja puolueettomana. Viranomaistoiminta on tähän paras vaihtoehto. Kokemuksemme mukaan yksityisen palveluntarjoajan tekemät työllistymissuunnitelmat eivät aina ole olleet laadukkaita ja asiakasta eteenpäin vieviä. On toki olemassa laadukkaitakin palveluntarjoajia, mutta kyseisten oikeuksien laajentaminen kaikille voi johtaa hallitsemattomaan tilanteeseen.

Raision kaupunki on mukana Kuntakokeilu-hankkeessa jossa on rajatut URA-järjestelmäoikeudet kuntapuolen työntekijöillä. He eivät ole myöskään voineet tehdä työvoimapoliittisia lausuntoja. Tätä taustaa vasten tuntuu suurelta harppaukselta, että myös yksityiset palveluntuottajat saisivat kyseisen oikeuden. Mikäli näin kuitenkin päätetään tehdä, on perehdytykseen kiinnitettävä erityistä huomiota erityisesti tietoturvan näkökulmasta.

On tarkoituksenmukaista ja tehokkuuden kannalta hyvä asia että työllisyyspalveluita laajennetaan yksityisten palveluntuottajien suuntaan. Mutta olisi toivottavaa, että he olisivat asiakkaan rinnalla kulkijoita ja avoimille työmarkkinoille ohjaava toimija. Haasteet kytkeytyvät siihen, jos he näiden tehtävien lisäksi toimivat viranomaistehtävissä.

Palveluntuottajien määritelmää olisi lakiluonnoksessa myös tarkennettava esimerkiksi yhteisö-käsitteen kohdalla. Laajassa tulkinnassa yhteisöllä tarkoitetaan myös kuntaa, joten voiko siis yksittäinen kunta toimia myös palveluntuottajana. Kokonaisuutena on tärkeää, että myös yksittäisen kunnan vaikutusmahdollisuudet työllisyydenhoitoon pysyvät laajoina, varsinkin jos ns. sakkomaksut säilyvät edes osittain heidän vastuullaan.

5.4.2018 Kimmo Rinne

Työllisyyspalveluiden johtaja

Raision kaupunki